«Kyllingen» hevder han lærte Hesjedal å dope seg
Neste uke kommer Michael Rasmussens oppsiktsvekkende bok «Gul feber» ut. Her kommer mannen som ble kalt «Kyllingen» med kraftige beskyldninger mot både teamsjef Bjarne Riis, TV-kommentator Rolf Sørensen og den aktive rytteren Nicki Sørensen (38). Men de er ikke de eneste som får høre det fra dansken, som selv har innrømmet å bruke ulovlige midler i hele sin karriere. Den danske avisen Politiken har fått tilgang til et avsnitt hvor Rasmussen hevder at han lærte vinneren av Giro d'Italia 2012, kanadiske Ryder Hesjedal, å dope seg.«Det fremgikk raskt at de tre kanadiske mountainbikerne Seamus McGrath, Chris Sheppard og Ryder Hesjedal hadde sett lyset. Et godt resultat i VM ville kunne sende dem til OL i Aten i 2004. De flyttet inn i min kjeller i august, før jeg reiste til Vuelta a Espana og etter at jeg hadde kjørt Meisterchaft von Zürich», skriver Rasmussen i boka og fortsetter: «Der ble de i rundt 14 dager. Jeg trente med det i Dolomittene og lærte dem opp i hvordan man foretok vitamininnsprøytninger og hvordan man tok EPO og synacthen (kortison)». Rasmussen skriver at han husker hvordan resultatene ble bedre og at de kanadiske rytterne feiret sine gode prestasjoner. Bokas medforfatter, Klaus Wivel, har kontaktet de kanadiske rytterne. Sheppard og McGrath ville ikke kommentere saken, mens Hesjedal ikke besvarte henvendelsen, skriver Politiken.
Den danske syklisten Michael Rasmussen (39) sparer ikke på kruttet i sin nye bok. Han hevder blant annet at han lærte Giro d'Italia-vinner, Ryder Hesjedal (32), å bruke EPO.